ད་ལྟའི་སྤྱི་ཚོགས་ནང་དུ་གོ་རེ་བཟོ་པའི་ལག་རྩལ་དང་ཡོ་བྱད་ལ་འགྱུར་ལྡོག་བྱུང་ཡོད་པ་སྟེ།ལྕགས་རིགས་ཀྱི་ནང་དུ་བསྲེགས་པའི་གོ་རེ་དེ་ནི་སྲེག་རྩལ་ཧ་ཅང་མྱུར་ཞིང་སྟབས་བདེ་ཡིན་པ་དང་།མིག་ནང་དུ་མཛེས་པས་ཡིད་འཕྲོག་པར་བྱེད་ན་ཡང་ལྕགས་ཀྱི་དྲི་མ་ཅུང་ཙམ་ཁ་བ་དང་།བུད་ཤིང་གི་མེ་ལ་བརྟེན་ནས་ཟ་མ་གཡོས་སྦྱོར་བྱས་པའི་བྲོ་བ་དེ་གློག་དང་རྡོ་སོལ་སོགས་བཀོལ་ནས་གཡོས་སྦྱོར་བྱས་པ་ལས་ཞིམ་མངར་ཆེ།དེ་བས་མདོ་སྨད་གཅན་ཚའི་ཡུལ་གྱི་གོར་སྐྱ་བཟོ་བའི་ཡོ་བྱད་ནི་རང་གི་ཉེ་འཁོར་ན་རྒྱུན་དུ་ཡོད་པའི་མི་གཙང་བའི་རྫས་གང་གིས་ཀྱང་མ་བསླད་པའི་རང་བྱུང་གི་དངོས་པོ་དག་ཡིན།དེ་དག་བཀོལ་སྤྱོད་བྱེད་སྐབས་གཙོ་ཕལ་གྱི་དབྱེ་བ་ཡོད་ལ།སྤྱིར་བཏང་གི་འོ་ཐོ་དང་།བུད་ཤིང་།ཚེར་མ།རྩྭ་སྐམ་པོ།ཕུབ་མ།འོ་རྡུང་།ལྕགས་ཁེམ།ཤིང་ལེབ།འཁན་པ།བརྡལ་རིལ།གོར་བྲད་སོགས་ནི་ངེས་པར་དུ་དགོས་པས་གཙོ་བོ་དང་།གཞོར།སླེ་བོ།སྟ་རེ་བཅས་ནི་མེད་ནའང་ཆོག་པས་ཕལ་བ་ཡིན།དེ་བས་དེ་དག་གི་སྤྱོད་སྒོ་རགས་ཙམ་བརྗོད་ན།འོ་ཐོ་ནི་ས་གང་ཡིན་གྱི་མི་ཆོག་པར་ས་ཀར་དང་སྤང་ཐོ་ཅུང་སྙི་མོ་ཡིན་དགོས།དེ་ནི་གད་པ་ཆད་པའི་ངོས་སྐམ་པོ་ནས་གཞོར་གྱི་སློག་པའམ་ཡང་ན་ཞིང་ནང་གི་ས་རོག་སྐམ་པོ་དེ་དག་ཡིན་དགོས།གལ་ཏེ་བ་ཚྭ་དང་རྡོ་ཟེགས་འདྲེས་པའི་འོ་ཐོ་སོགས་ཡིན་ཚེ་གོ་རེ་སྲེག་ན་ཚོས་ཁོག་མི་ལོན་པ་རེད།འབུད་ཤིང་ནི་ས་ཚིག་གི་ཆེ་ཆུང་དང་འོ་ཐོའི་མང་ཉུང་ལ་ལྟོས་ནས་སྦོམ་ཕྲ་དང་རིང་ཐུང་ཐག་གཅོད་བྱེད་དགོས་པ་མ་ཟད།ད་དུང་འོ་ཐོ་ཡར་འདེགས་པ་དང་བསྲེགས་པར་བྱེད་རྒྱུ་ནུས་པ་གལ་ཆེན་ཐོན་པ་ཡིན།ཚེར་མ་ནི་རི་མགོར་སྐྱེས་པའི་རྩི་ཤིང་ཞིག་ཡིན་ཞིང་།དེ་སྔ་མོ་ནས་བྲེགས་ཏེ་སྐམ་དུ་བཅུག་རྗེས།ས་ཚིག་ནང་དུ་བཏུམས་ནས་མེ་ལ་སྒྲོན་ན་འབར་ཤུགས་ཧ་ཅང་ཆེ་བས་ས་ཚིག་པར་ཕན་ཐོགས་ཆེ།རྩྭ་ནི་གྲོ་ནས་གཡུལ་ལ་བཅག་ནས་བྱུང་བ་དེ་ས་ཚིག་ལས་པའི་ཐབ་ཁུང་ནང་དུ་དུས་ཚོད་སྐར་མ་ཉི་ཤུ་ལྷག་ལ་བུས་ནས་བུད་ཤིང་དང་འོ་ཐོ་ཆེས་ཆེར་ཚིག་པར་ནུས་པ་ཐོན་ཐུབ།ཕུབ་མ་ནི་ས་ཚིག་མེ་ལ་སྒྲོན་པའི་རྗེས་སུ།ས་ཚིག་ཧྲིལ་བོ་ཡོངས་སུ་མཐུག་པོར་བཏུམས་ནས་ཕྱི་ངོས་ཀྱི་འོ་ཐོ་ཚིག་པར་བྱེད་ལ་མེ་ཤེད་ཕྱི་རུ་ཤོར་དུ་མི་འཇུག་པའི་ཆེད་དུ་ཡིན།འོར་རྡུང་ནི་འོ་ཐོ་ཚིག་ནས་དམར་པོར་གྱུར་བ་དེ་ཞིབ་མོར་རྡུང་བྱེད་ཡིན།ལྕགས་ཁེམ་ནི་འོ་ཐོ་ཚིག་ནས་དམར་པོ་མེ་དང་འདྲ་བར་གྱུར་བ་ཡང་ཡང་རྡུང་ནས་ཞིབ་མོར་བཟོས་ཏེ་ཕྱེ་སྐྱུར་གོ་རེ་ཐོག་ཏུ་འཕེན་བྱེད་ཅིག་ཡིན།ཤིང་ལེབ་ནི་ཕྱེ་སྐྱུར་བརྫིས་ནས་གོ་རེའི་དབྱིབས་སོགས་བཟོ་བར་བྱེད་པའི་སྡོང་གཏུན་ལེབ་མོར་དྲས་པ་ཞིག་ཡིན།འཁན་པ་ནི་རི་འགོར་སྐྱེས་པའི་རྩི་ཤིང་གཙང་མ་ཞིག་ཡིན་པ་དང་དྲི་མ་ཧ་ཅང་ཞིམ་པས་བསང་རྫས་སུ་བཀོལ་ལ།དེ་ནི་ལྭ་བ་འཚེམ་པའི་ཁབ་དང་འདྲ་བའི་སྦོམ་ཕྲ་ཞིག་གིས་སྒོར་དབྱིབས་སུ་བཟོས་ཡོད་པའི་ཕྱེ་སྐྱུར་ས་ཚིག་ནང་དུ་མ་འཕངས་པའི་སྔོན་ལ་ཡང་ཡང་གཙགས་ནས་སྲེག་ན་གོ་རེ་ཡར་སྦོས་བ་དང་སེར་ཀ་མི་གས་པའི་ཆེད་དུ་ཡིན།བརྡལ་རིལ་ནི་ཕྱེ་སྐྱུར་བརྫིས་ནས་རིལ་རིལ་བྱས་པ་དེ་ཆ་སྙོམས་པོར་གོར་གོར་བྱས་ཏེ་བརྡལ་བྱེད་ཅིག་ཡིན།གོར་བྲད་ནི་རྡོ་རྩུབ་པོ་ཞིག་སྟེ་གོ་རེ་བསྲེགས་པའི་སྟེང་ཕྱོགས་དང་མཐའ་ཁ་མེ་ཡི་ཚིག་པ་སོགས་ཡང་ཡང་བྲད་ནས་གཙང་མར་བྱེད་སྤྱད་ཅིག་ཡིན།གཞོར་ནི་ས་ཚིག་ལས་པའི་འོ་ཐོ་སློག་བྱེད་ཅིག་ཡིན།སླེ་བོ་ནི་འོ་ཐོ་སྐྱེལ་འདྲེན་བྱེད་པའི་སྣོད་ཅིག་ཡིན།སྟ་རེ་ནི་ས་ཚིག་ཐོག་མར་ལས་པའི་སྐབས་ས་ཚིག་གི་ཆེ་ཆུང་ལ་ལྟོས་ནས་བུད་ཤིང་གི་རིང་ཐུང་གཏུབ་བྱེད་ཅིག་ཡིན།དེ་བས་ཡོ་བྱད་འདི་དག་གི་ནང་དུ་འོ་ཐོ་དེ་གཅིག་ནས་བསྲེགས་ཏེ་གོ་རེ་བཟོ་ཆོག་ལ།གཉིས་ནས་གོ་རེ་བསྲེགས་པའི་རྗེས་ཀྱི་ས་རྡུལ་ཞིབ་མོ་དེ་རྣམས་ཞིང་ཐོག་ཏུ་བརྡལ་ན་ཞིང་སའི་ས་བཅུད་ཇེ་བཟང་དུ་སོང་ནས་ཞིང་ལས་ཐོན་སྐྱེད་ཐད་དུའང་ནུས་པ་མི་དམན་པ་ཞིག་ཐོན་པས།དེང་གི་དུས་འདིར་ཞིང་ལས་ཀྱི་ཐོན་འབབ་ཇེ་བཟང་དུ་འབྱུང་རྒྱུར་བསམ་ནས་རྫས་འགྱུར་གྱི་ལུད་རྫས་མང་དུ་བཀོལ་ན་ས་གཤིས་ཀྱི་ངོ་བོ་ལོ་རེར་བསྡད་ཀྱིན་ཇེ་ངན་དུ་སོང་ནས་ཁོར་ཡུག་ལ་གནོད་སྐྱོན་ཐེབས་པ་ལས་ལེགས་པར་སྙམ་པ་དང་།ཕྱེ་བརྫིས་པ་སྒོར་དབྱིབས་སུ་བཟོས་ཏེ་ས་ཚིག་ནང་དུ་འཕངས་མ་ཐག་སྔོན་དུ་འཁན་པ་ཡིས་ཕྱེ་ཐོག་ཏུ་གཙགས་ནས་དབུགས་འགྲོ་ས་བཏོད་དགོས།གལ་ཏེ་མ་གཙགས་ན་ས་བསྲེགས་ཚ་བོ་དེ་གོ་རེ་ཐོག་ཏུ་བླུགས་ཚེ།མཁའ་དབུགས་འགྲོ་ས་མེད་པས་གོ་རེ་སྙོམས་པོར་མི་འདུག་པར་དཀྱིལ་དང་ཞབས་ནས་ཡར་མར་ལྟོ་ལྡིར་དུ་གྱུར་ནས་མི་སྡུག་པར་འགྱུར་བའི་སྣང་ཚུལ་སོགས་ལ་རྒྱུས་ལོན་བྱས་པ་ནི་ཧ་ཅང་གཏིང་ཟབ་པས་འདས་པའི་གཅན་ཚའི་མེས་པོ་རྣམས་ནི་ཇི་འདྲའི་བློ་རིག་བཀྲ་བ་ཞིག་རེད།